ગુજરાતના મહત્‍વના વિભાગો વધારાના હવાલા સાથે કામ કરી રહ્યાં છે ત્‍યારે બે જગ્‍યાએ કામ કરતા ઓફિસરો એકપણ વિભાગને સરખો ન્‍યાય આપી શકતા નથી. હમણાં જ નાણા વિભાગના અધિક મુખ્‍ય સચિવ અનિલ મુકીમ ડેપ્‍યુટેશન પર દિલ્‍હી ગયા છે ત્‍યારે તેમની જગ્‍યાનો વધારાનો હવાલો ફોરેસ્‍ટ અને એનવાયર્નમેન્‍ટ વિભાગના અધિક મુખ્‍ય સચિવ અરવિંદ અગ્રવાલને સોંપવામાં આવ્‍યો છે. આ પહેલાં પ્રિન્‍સિપલ સેક્રેટરી એમ.કે.દાસ કે જેઓ ઇન્‍ડસ્‍ટ્રીઝ વિભાગનો હવાલો સંભાળે છે. તેમને મુખ્‍યમંત્રીના પ્રિન્‍સિપલ સેક્રેટરી બનાવવામાં આવેલા છે. આવી સાત મોટી જગ્‍યાઓ છે કે જયાં વધારાના હવાલાથી વિભાગો ચાલે છે. વિભાગોમાં ૧૨થી વધુ ઉચ્‍ચ ઓફિસરો એવા છે કે જેમને એક જગ્‍યાએ ત્રણ કે તેથી વધુ વર્ષ થયા છે. ગુજરાતના ૨૦ આઇએએસ ઓફિસરો ડેપ્‍યુટેશન પર ગયેલા છે. આ સંજોગોમાં હવે વિધાનસભાની સત્ર સમાપ્તિ બાદ સચિવાલયમાં મોટાપાયે ફેરફારો નિશ્ચિત બન્‍યા છે.